Erg ontbinde liggaam dalk dié van vermiste tienjarigeMiguel Louw. Foto: Facebook. Die polisie in KwaZulu-Natal kon teen Dinsdagoggend steeds nie bevestig of die erg ontbinde liggaam van ŉ jong seun wat gister in Phoenix in KwaZulu-Natal opgespoor is, dié van Miguel Louw, die tienjarige seun wat in Julie vanjaar vermis geraak het, is nie. Miguel het op 17 Julie naby sy skool in Sydenham vermis geraak. Dié voorval het die land geruk en sy verpletterde gesin het ŉ R50 000-kontantbeloning “sonder enige vrae” vir sy veilige terugkeer uitgeloof. Kol. Thembeka Mbele, polisiewoordvoerder, het gesê ŉ liggaam is Maandag in Longburyweg in Phoenix aangetref toe beamptes na ŉ verdagte in ŉ onverwante voorval gesoek het in dié omgewing. “Hulle het ŉ hond gebruik om die verdagte se spoor te volg toe die hond skielik in ŉ ander rigting begin hardloop het. Dit is toe dat hulle die erg ontbinde liggaam aangetref het,” het Mbele gesê. Sy het bevestig dat die liggaam van ŉ seun, ongeveer tien jaar oud, in ŉ skoolsweetpak geklee was. “Ons kan in dié stadium nie bevestig of dit Louw is nét in terme van die klere nie. Die polisie is vandag besig met DNS-toetse en die nadoodse ondersoek sal môre afgehandel word. Eers dán sal ons die seun se identiteit kan bevestig.” Volgens talle plakkate wat ná Miguel se verdwyning versprei is, het hy ŉ skoolsweetpak aangehad die dag toe hy verdwyn het. Kevin Louw, ŉ familielid van Miguel het intussen op Facebook geskryf “Rest in peace my nephew” met ŉ foto van Miguel daarby. Medelye vir die familie stroom ondanks ŉ gebrek aan amptelike bevestiging in. Mohammed Vahed Ebrahim, ŉ man wat bekend is aan Louw se familie, is in Julie ŉ paar dae ná die voorval in hegtenis geneem in verband met Miguel se ontvoering en is later aangekla van mensehandel. Hy is verlede Woensdag borgtog van R2 500 in die Durban-landdroshof toegestaan, maar kon die bedrag nie betaal nie en was teen Maandag nog in aanhouding in Durban se Westville-gevangenis. Hy moet op 17 September weer in die hof verskyn. Ebrahim word met Miguel se verdwyning verbind nadat kringtelevisiebeeldmateriaal van hom wat die seun na ŉ kitskoswinkel naby die skool neem aan die lig gekom het. Miguel se geboortesertifikaat is glo ook by hom aangetref. Ebrahim ontken enige betrokkenheid by die seun se verdwyning.